Ilbieraħ filgħodu l-Ministru tas-Saħħa Chris Fearne nieda magna ġdida bl-isem ta' 'Brain Lab' biex tassisti l-kirurgi f'każ li jkun hemm tumur fir-ras. Din il-magna saret b'investiment ta' xejn inqas minn €350,000 u ġiet imħallsa minn fondi tal-Gvern. Dan l-apparat qed ikompli jżid l-infrastruttura u t-teknoloġija tal-isptar Mater Dei, sabiex ikun jista' jikkompeti ma' sptarijiet oħra madwar id-dinja. Sa ftit żmien ilu din il-magna kienet għadha ħolma li tidher fuq il-kotba iżda issa saret realtá, sostna l-Ministru għas-Saħħa Chris Fearne. Il-kirurgu ta' fama internazzjonali, Dr. Ludwig Zrinzo, sostna li permezz ta' din il-magna t-tumur jista' jiġi identifikat b'mod aktar preċiż u tħalli inqas ħsara fuq il-pazjent meta ssir il-fetħa. Il-kirurgu sostna li hemm ċertu każi li huwa essenzjali li tuża dan l-apparat għax ma tistax tagħmel operazzjoni mingħajr ma tagħmel ħafna ħsara jekk ma jkollokx dan it-tip ta' apparat li jiggwidak, qisu GPS, biex waqt l-operazzjoni tkun taf fejn qiegħed eżatt it-tumur fir-ras ta' dak li jkun. Is-sistema taħdem b'tip ta' sensors li huma kameras li jintużaw biex jiġi ddentifikat it-tumur f'moħħ il-pazjent. S'issa f'pajjiżna għamlu użu minn din is-sistema madwar 30 pazjent. Dan qed ikompli nnaqas l-iskariġġ ta' pazjenti li flok jmorru barra minn Malta għal operazzjoni din tista ssir Malta. Huwa żied jgħid li biex din issir trud tieħu MRI tar-ras li jkollok problema ġo fiha qabel l-operazzjoni, fejn imbagħad dawk l-images titfagħhom f'kompjuter tas-sistema u mbagħad waqt l-operazzjoni ikun hemm żewġ kameras biex it-tobba jirreġistraw fejn qiegħed il-pazjent fil-kamra tal-operazzjoni u mbagħad nillinkjaw dawn l-images fuq fejn qiegħed fil-pazjent. Intant, il-Ministru Fearne qal li "dejjem irridu nipprovaw inkunu cutting edge, jiġifieri ndaħħlu teknoloġija li tkun għadha kemm ħarġet. Dan l-apparat jippermetti lill-kirurgi jagħmlu operazzjonijiet fil-moħħ bi preċiżjoni kbira u jnaqqsu l-kumplikazzjonijiet għax ikunu kanser fil-moħħ u b'hekk il-pazjent jirkupra ħafna iżjed malajr minn qabel." S'issa f'pajjiżna din il-magna ilha topera għal madwar disa' xhur b'madwar tletin pazjent Malti jagħmel użu minnha. Kif sostna Zrinzo din il-magna ukoll qed tnaqqas l-iskariġġ ta' pazjenti jitilgħu barra minn xtutna biex isir l-intervent fuqhom, xi ħaġa li wkoll tnaqqas l-anzjetà.